**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-18-3142- 10/18**

**Podgorica, 29.05.2018.god.**

Na osnovu člana 47 stav 2 Zakona o zaštiti podataka o ličnosti ( „Sl. list CG“ br. 79/08, 70/09 , 44/12 i 22/17), odlučujući po Zahtjevu za zaštitu prava, advokatice Jelice Ćorović u svojstvu punomoćnika X.X. iz Podgorice, br. 05-18-3142-3/18 od 29.03.2018. godine, Savjet Agencije za zaštitu ličnih podataka i slobodan pristup informacijama, je na sjednici održanoj dana 15.05.2018. godine donio

**R J E Š E N J E**

1. Usvaja se Zahtjev za zaštitu prava advokatice Jelice Ćorović u svojstvu punomoćnika X.X. iz Podgorice, br. 05-18-3142-1/18 od 27.03.2018. godine, kao osnovan.
2. Zapisnikom o nadzoru, br. 05-18-3142-3/18 od 10.04.2018. godine, utvrđeno je da je subjekt nadzora Vlada Crne Gore, suprotno članovima 2 i 10 Zakona o zaštiti podataka ličnosti, objavila lične podatke X.X. iz Podgorice.
3. Subjekt nadzora je aktom br.05-18-3142-5/18 od 17.04.2018. godine obavijestio Agenciju da je postupio po ukazanom iz Zapisnika o nadzoru, br.05-18-3142-3/18 od 10.04.2018. godine.

**O b r a z l o ž e nj e**

Agenciji za zaštitu ličnih podataka i slobodan pristup informacijama obratila se advokatica Jelica Ćorović u svojstvu punomoćnika X.X., Zahtjevom za zaštitu prava br. 05-18-3142-1/18 od 27.03.2018. godine, kojim se ukazuje na navodnu nezakonitu obradu ličnih podataka od stane Vlade Crne Gore.

U Zahtjevu se u bitnom navodi: da je dana, 16.03.2018.godine Vlada Crne Gore objavila javno spisak sudskih sporova u kojima postupa Zaštitnik imovinsko-pravnih interesa CG po tužbama državnih službenika i namještenika; da je na tom spisku, izmedju ostalih naveden i klijent X.X., čije ime je u svim medijima objavljeno (pod brojem XXX., radni spor-razlika zarade za faktički rad, vrijednost neodredjena, Pž.br.XXXXP.br.XXXX, sud u Podgorici); te da, zbog objavljenih ličnih podataka, a naročito u kontekstu u kojem su objavljeni ti podaci, jer se radi o sporovima protiv Države Crne Gore, njen klijent i njegova porodica strepe za svoju ličnu i profesionalnu budućnost.

U Zahtjevu se takodje navodi da njen klijent nije dao saglasnost da se ovi podaci javno objave i traži da se nakon izvršenog nadzora, preduzmu mjere u okviru nadležnosti Agencije.

Shodno članu 66 Zakona o zaštiti podataka o ličnosti postupajući kontrolor je izvršio nadzor u cilju utvrđivanja činjeničnog stanja vezano za zakonitost obrade ličnih podataka u dijelu objavljivanja informacija, na osnovu koga je sačinjen Zapisnik o nadzoru, br.05-18-3142-3/18 od 10.04.2018.godine.

Predmetnim Zapisnikom o nadzoru, utvrđeno je sljedeće: da je na 67. Sjednici Vlade Crne Gore održane 08.03.2018. godine – objavljena pod tačkom 8. Informacija o sudskim postupcima u kojima postupa Zaštitnik imovinsko pravnih interesa i odlivu novca za period od 01.10. do 31.12.2017. godine, ZU.br.3/17 od 21.02.2017.godine. U okviru Informacije o pokrenutim parničnim postupcima pred Osnovnim sudovima u Crnoj Gori, u kojima je tužena država Crna Gora objavljen je tabelarni pregled primljenih i predatih tužbi. Tabelarni pregled sadrži sljedeće podatke: redni broj, primljene tužbe, vrsta spora i vrijednost. U koloni primljene tužbe istaknuti su podaci: oznaka-broj predmeta, postupajući sud, ime i prezime tužioca i naziv tuženog organa.

U predmetnoj tabeli, pod rednim brojem XXX objavljeni su podaci podnosioca Zahtjeva za zaštitu prava i podaci o sporu : Pz.br.XXXX, P.br.XXXXX, Sud: PG, Tužilac: X.X., Tuženi: CG MUP, radni spor-razlika zarade za faktički rad, dok u koloni vrijednost spora stoji „neodređeno“.

Nakon upoznavanja ovlašćenog lica subjekta nadzora, Nataše Pešić, o predmetu nadzora, odnosno o objavljivanju navedenih podataka na zvaničnom sajtu Vlade, ista je odgovorila da su iznijeti podaci javni, odnosno da su presude javne, pa samim tim i imena podnosioca tužbi. Takodje je naglasila da je Vlada objavljivanjem Informacije o pokrenutim parničnim postupcima pred sudovima, u kojima je tužena Država Crna Gora učinila javnim i transparetnim i sa istih skinula oznaku tajnosti, pa samim tim ne vidi povredu Zakona o zaštiti podataka o ličnosti.

Na osnovu utvrđenog činjeničnog stanja, Zapisnikom o nadzoru konstatovano je sljedeće: da je Vlada Crne Gore na svom zvaničnom sajtu na linku: <http://www.gov.me/sjednice_vlade_2016/67>, objavila Informaciju o sudskim postupcima u kojima postupa Zaštitnik imovinsko pravnih interesa i odlivu novca za period 01.10. do 31.12.2017.godine ZU.br.3/17 od 21.02.2017.godine.

Takodje je utvrđeno da su u tabelarnom prikazu pod rednim brojem XXX objavljeni podaci podnosioca Zahtjeva za zaštitu prava i podaci o sporu: Pz.br.XXXX, P.br.XXXX, Sud: PG, Tužilac: X.X., Tuženi: CG MUP, radni spor-razlika zarade za faktički rad dok u koloni vrijednost spora stoji „neodređeno“.

U konkretnom slučaju, Zapisnikom je utvrđeno da za predmetno objavljivanje podataka ne postoji zakonski osnov kao ni saglasnost lica za objavljivanje njegovih ličnih podataka iz člana 10 ovog Zakona. Cijeneći da se radi o ličnim podacima u kontekstu sudskih sporova, u kojima je postupao Zaštitnik imovinsko pravnih interesa Crne Gore za period 01.10.2017-30.12.2017. godine, kao i da Vlada Crne Gore, kao zakonski korisnik ličnih podataka u smislu člana 9 stav 1 t. 4 Zakona o zaštiti podataka o ličnosti, ima obavezu da obrađuje predmetne lične podatke na način i pod uslovima propisanim ovim Zakonom, konstatuje se da je prilikom objavljivanja istih na zvaničnom sajtu, Vlada Crne Gore obrađivala lične podatke podnosica zahtjeva u većem obimu nego što je potrebno da bi se postigla svrha obrade što je suprotno čl. 2 stav 2 i čl.4 ovog Zakona. Takođe, vezano za navode lica prisutnog nadzoru, da su presude javne, konstatovano je da je Sudskim Poslovnikom (SLCG.br.065/16 od 12.06.2016) naznačeno da se sve pravosnažne odluke redovno anonimiziraju i objavljuju na internet stranicama sudova. Konstatovano je da subjekt nadzora nije obezbjedio zaštitu ličnih podataka , koju svrhu obrade je mogao postići objavljujući anonimizirane podatke umjesto navođenja imena i prezime X.X., podnosioca Zahtjeva.

Zapisnikom o nadzoru, br.05-18-3142-3/18 od 10.04.2018. godine subjektu nadzora je ukazano da u roku od 7 dana od prijema Zapisnika, izvrši anonimizaciju imena i prezimena za lice X.X., odnosno svih drugih imena i prezimena fizičkih lica, koji su dati kroz tabelarni pregled primljenih i predatih tužbi.

Vlada Crne Gore- subjekt nadzora je aktom, br.05-18-3142-5/18 od 17.04.2018. godine obavijestila Agenciju da je postupila po ukazanom iz Zapisnika o nadzoru, br.05-18-3142-3/18 od 10.04.2018.godine.

Nakon razmatranja spisa predmeta i navoda iz Zapisnika o nadzoru,Savjet Agencije je shodno članu 47 stav 2 Zakona o zaštiti podataka o ličnosti, odlučio kao u dispozitivu.

Članom 2 stavovi 1 i 2 Zakona o zaštiti podataka o ličnosti propisano je da se lični podaci moraju obrađivati na pošten i zakonit način i ne mogu se obrađivati u većem obimu nego što je potrebno da bi se postigla svrha obrade niti na način koji nije u skladu sa njihovom namjenom. Zaštita ličnih podataka obezbjeđuje se svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo (član 4 Zakona). Članom 10 stav 1 Zakona definisano je da se obrada ličnih podataka može vršiti po prethodno dobijenoj saglasnosti lica čiji se podaci obrađuju. Kao pravni osnov za obradu ličnih podataka, saglasnost mora biti u pisanoj formi ili usmeno na zapisnik , kojom lice nakon što je informisano o namjeni obrade, izražava pristanak da se njegovi lični podaci obrađuju za određenu namjenu (član 9 stav 1 tačka 6 ovog Zakona).

U postupku sprovedenog nadzora jasno i nedvosmisleno je utvrđeno da je Vlada Crne Gore, u predmetnom slučaju, bez pravnog osnova vršila obradu ličnih podataka fizičkih lica, među kojima i za lice X.X., koja imena i prezimena su data kroz tabelarni pregled primljenih i predatih tužbi kroz Informaciju sa 67. sjednice Vlade Crne Gore; da je Vlada Crne Gore obavijestila Agenciju da je izvršila anonimizaciju imena i prezimena fizičkih lica, među kojima i za lice X.X..

Savjet Agencije, konstatuje da je Vlada Crne Gore- subjekt nadzora aktom, br.05-18-3142-5/18 od 17.04.2018. godine obavijestila Agenciju da je postupila po ukazanom iz Zapisnika o nadzoru, br.05-18-3142-3/18 od 10.04.2018.godine

Imajući u vidu prednje navedeno odlučeno je kao u dispozitivu Rješenja.

**Uputstvo o pravnoj zaštiti:** Protiv ovog Rješenja može se pokrenuti upravni spor pred Upravnim sudom u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**

**Dostavljeno:**

- Advokatici Jelici Ćorović

- Vladi Crne Gore

- Odsjeku za nadzor

- Odsjeku za predmete i prigovore